[{"text_idx": "#000000", "text": "Teithiau tywys i roi blas ar dreftadaeth ddiwylliannol bro Ardudwy"}, {"text_idx": "#000002", "text": "Yn ogystal a\u0302 chynnig cyfle i fwynhau treulio amser yn yr awyr agored, bydd y teithiau hefyd yn rhoi cyfle i unigolion ddysgu am a gwerthfawrogi treftadaeth ddiwylliannol arbennig ardal Ardudwy, a gobeithio yn meithrin diddordeb a gwerthfawrogiad yn ein hanes cyfoethog."}, {"text_idx": "#000003", "text": "Cynhelir y teithiau cerdded yng nghwmni haneswyr lleol fydd yn adrodd pob mathau o hanesion diddorol yn gysylltiedig a\u0302\u2019r ardal \u2013 o arwyddoca\u0302d y traddodiad barddol a llysoedd yr uchelwyr i le\u0302n gwerin, hen furddunnod ac ysbiwyr!"}, {"text_idx": "#000005", "text": "\u201cDwi\u2019n edrych ymlaen yn arw i gael tywys teithiau cerdded yn yr ardal hon. Nid yn unig oherwydd bod yr ardal ei hun mor fendigedig ac yn cynnig golygfeydd syfrdanol, ond hefyd oherwydd bod yna gymaint o hanesion difyr i\u2019w hadrodd!"}, {"text_idx": "#000006", "text": "Mae llawer yn gyfarwydd a\u0302\u2019r hanesion adnabyddus sy\u2019n gysylltiedig ag ardal Ardudwy fel Castell Harlech, siambrau claddu a diwydiannau mwyngloddio ardal Abermaw: ond digon anhysbys ydi\u2019r hanesion am holl furddunnod a hen draddodiadau\u2019r ardal, er eu bod wedi chwarae rhan mor sylweddol yn hanes y fro.\u201d"}, {"text_idx": "#000007", "text": "Cynhelir y daith gyntaf yng nghyffiniau Dyffryn Ardudwy ar Fehefin yr 28ain, lle bydd cyfle i grwydro ardal Egryn \u2013 sef ardal sydd a\u0302 chyfoeth o hanes yn gysylltiedig a\u0302 llysoedd yr uchelwyr a\u2019r traddodiad barddol, ac ysbiwyr yn ystod y rhyfel cartref."}, {"text_idx": "#000008", "text": "Bydd yr ail daith yn cael ei chynnal yn yr uchelfannau uwch Abermaw ar Orffennaf y 10fed, lle bydd cyfle i glywed hanesion am longddrylliadau, bedd y Ffrancwr, Dinas Oleu a rhai o adfeilion yr ardal."}]